**ב"ה / כתבה ר' שניאור זלמן פרידמן / ויקהל עו**

נפש נקי וצדיק

מסכת חיים מופלאה של איש אמת שתורתו אמת, ואיש עבודה שתפילתו משתפכת, מי שחי את שמונים שנותיו, כולן שוות לטובה, בלתי לה' לבדו | הגה"צ רבי שניאור זלמן בהגה"צ רבי משה פרידמן זצוק"ל | מדמויות ההוד של ירושלים של מעלה בכלל ושכונת בתי נייטין בפרט | עמד על המשמר בתמימות ובקנאות, לחם על כבוד ה' ולא חס על כבודו, כוחו וממונו, ומוכן היה בכל רגע למסור נפש למען שם ה' באהבה | עובד ה' ביראה ובאהבה מתוך ייסורים וחולאים רעים שעדו עליו, ושום דבר לא הפריעו מעבודת חייו ושאיפתו התמידית – לעשות רצון אלוקיו | לרגל יום היארציט כ"ד אדר א' תשנ"א | במלאות חצי יובל שנים לפטירתו

**ירושלים שנת תשט"ז**

סמטאות ירושלים דמו לזירת קרב. שובלי עשן הסתלסלו מרחובות העיר, המוני יהודים יראים ושלמים יצאו, לאור קריאת הבד"ץ, להפגין נגד החרפה שמאיימים ראשי השלטון להמיט על עיר ציון. בניית הבריכה המעורבת הראשונה בתוך עיר הקודש והמקדש.

מדובר היה בחציית קוו נוספת אותה מבצעת המדינה החילונית הצעירה, למורת הרוח של אנשי ה', העומדים על משמר הקדושה בירושלים עיר הקודש.

וציבור היראים, על אף שלא מנו מספרים גדולים מאוד של אנשים, בכל זאת הם ניהלו מאבק עיקש ומלחמת חורמה בכוונה הנפשעת הזו, לחלל את קדושת העיר בצורה כה מחפירה. המעטים הצדיקים הללו שעמדו חוצץ מול הרשעים הרבים, נאזרו בנשק אחד ויחיד: מסירות נפש.

ונגד נשק עוצמתי שכזה, אין שום נשק שיכול לגבור!

השוטרים המוסתים, המורעלים על ידי התקשורת והשלטון נגד החרדים החשוכים והפרזיטים, לא חסכו באכזריות, ובכל כוחם היכו ופצעו, עצרו ואסרו, רדפו ורמסו, את כל מי שההין להשתתף בהפגנות הללו.

רבי שניאור זלמן פרידמן זצ"ל, מי שקנאת ה' צבא-ות בערה ולהטה בעצמותיו, יצא אף הוא לבטא את ליבו השותת דם - אל מול חילול הקודש הנורא.

לא אדם חסון היה רבי שניאור, אדרבה, חלוש ותשוש היה. אבל כאשר מדובר בקנאה לכבוד שמיים, במחאה על חילול ורמיסת כבוד הבורא יתברך, שם נתגלה כגיבור רוח ועז נפש. הוא עמד בגבורה וספג מכות מגלב ובעיטות סוסים, מעצרים אלימים והתעללויות נוראיות, ובתוך כל זה לא ראה את עצמו כלל. הוא ראה אך ורק את כבוד שמיים שנתון למשיסה.

"מען שלאגט דעם אויבערשט'ן! גיוואלד אידן!!" זעק במר ליבו, בעודו סופג מכת אלה נוראית בין צלעותיו.

רבים היו היהודים היראים שראו את מנות האכזריות בהם משתמשים השוטרים, בחמת רציחתם הבוהקת מעיניהם האדומות, והדירו את רגליהם מן ההפגנות הללו. לא אזרו עוז לסכן את נפשם כפשוטו.

לא כן רבי שניאור זלמן, אשר יראת השמים שקיננה כאש בעצמותיו לא הניחה לו לשקוט מול חרפה שכזו אפילו לרגע אחד. הוא עמד מול הפרשים ומול המכת"זיות, מול המגלבים ומול הפרגולים וזעק את זעקת היהדות ללא מורא וללא צל של פחד. הוא ראה בשוטרים ובמה שהם מייצגים את השטן בכבודו ובעצמו, ומולו, דבר לא יעצור אותו. וודאי שלא מכות, רצחניות ככל שיהיו.

באחד הימים, עמד באמצע הכביש, מול צבא של פרשים ומכת"זיות, וזעק מנהמת ליבו את כאבו הנורא. רכב המים כיוון אליו את הזרנוק וסילון מים עז פרץ היישר אל רבי שניאור.

אך הוא נותר עומד, מול המים הזדוניים, והמשיך להתנועע אפוף רוח קדושה, וחצב קולות וברקים מעם ליבו הטהור. בכה וזעק למול הקדושה הנחרפת והנדרסת.

משראו השוטרים שהמים אינם מספיקים בשביל לסלק את העקשן, ניגשו לעצור אותו. אולם אז הבחינו כי זרם המים פגע באחת מעיניו, וזרזיף של דם החל נוטף משם.

רבי שניאור הובהל אל בית החולים, כאשר שוטר מלווה אותו בדרך וגם בבית החולים עצמו, בכדי שיוכל מיד עם שחרורו מבית החולים להעבירו אל בית הכלא.

הסערה שגעשה בחוץ סביב עניין הבריכה המעורבת, הביאה כמה מחברי כנסת המינים החרדים, (אז עדיין לא התקהו לגמרי רגשות הקודש היהודיים), וביקשו לעזור לו עם הוצאות האשפוז הכבדות.

אבל רבי שניאור, גם על מיטת חוליו, גם בהיותו מיוסר בגופו, לא שכח את עקרונותיו ולא נטש את מורשתו. הוא סרב בכל תוקף לקבל מהם אפילו פרוטה אחת.

"מי שלמען כבודו אני מתקומם, הוא זה שידאג עבורי להוצאות הרפואה!"...

כזה היה רבי שניאור זלמן. איש אמת, שתבערה של אהבת השם יקדה בליבו בכל עוז, לא חת מפני איש ולא התחשב במאומה מלבד כבוד שמיים!

• • •

ילדות בצל חולי ומדווה

בר"ח מנחם אב של שנת תרע"ב נולד שניאור זלמן לרבי משה פרידמן, חתנו של רבי דוד בהר"ן זצוק"ל, זקן מורי הצדק בירושלים ומנקיי הדעת שבה.

ימים לא פשוטים היו הימים הללו בירושלים. העניות הייתה גדולה והשלטון הבריטי היה עוין ושונא ישראל. מחלות איומות הסתובבו בין הבתים העניים, והחיים ככלל היו קשים ומורכבים.

אל תוך התקופה הזו נולד שניאור זלמן הקטן, בשכונת שערי חסד, שם התהווה מעוז לצדיקים ומרכז לעובדי ה', שהקדישו את חייהם לתורה ולעבודה.

ילד חולני וחלוש היה שניאור זלמן, ומגיל צעיר הסתובב בין רופאים ובתי חולים. אחד מאחיו הצעירים יותר אמר כי כמעט ואינו זוכר ימים טובים בהם שהה שניאור זלמן בבית. עקב עיניו הכהות וסיבוכים ברגליו.

בגיל צעיר מאוד לקה שניאור זלמן בעיניו. עד כדי שראייתו היטשטשה לחלוטין ולא יכל, לעתים להבחין בין יום ובין לילה. הוא הוצרך להיות מאושפז תכופות בבתי החולים.

מאוחר יותר, בתקופת הבר מצווה, החל אף לסבול על רגליו, עד שבקושי הצליח לשרך אותן.

פעם אחת התקיפו אותו כאבים עזים ברגליו, הוא הובהל בדחיפות אל בית החולים והרופאים חששו כי יוותר משותק ברגליו לאחר ההתקפה האלימה הזו, אך בחסדי שמים, יצא מהתקפה זו בשלום, הגם כי הייסורים המשיכו ללוותו עוד רבות בשנים, מכל מקום, רגליו הותירו לו את האפשרות להמשיך לרוץ לעשות רצון קונו!

בכל הימים בהם מסוגל היה לצעוד על רגליו, היה תכף רץ אל התלמוד תורה "עץ חיים" ברחוב יפו המרוחקת, או יורד אל בית הכנסת הסמוך, ויושב ומשקיע עצמו בעולמה של תורה, ומשכיח מעצמו את צרותיו. וכמה היה גדול צערו כאשר לא הצליח לעשות זאת.

בוצין מקטפיה ידיע

משחר טל ילדותו ניכרו בו אותות של אהבה עזה לתורה. בעודו תינוק של בית רבו, בחר לנטוש את משחקי הילדות, ותחתיהם העדיף להיכנס אל בית ה', לחזות בנועם ה' ולבקר בהיכלו.

קירות בית הכנסת "הגר"א" שבשערי חסד – שכונת מגורי ילדותו, רגילין היו כבר לראות את הנער הצעיר שניאור זלמן, בעל הגוף הכחוש והעיניים היוקדות, מגיע אחר סיום הלימודים בעץ חיים, ומתיישב על מקומו הקבוע ובמשך שעות ארוכות מתנועע בהתלהבות וגורס בהתמדה, בתמימות ובמתיקות.

מידי פעם, כאשר נעדר שניאור זלמן וקולו המתוק לא התנגן בין קירות בית הכנסת, בידוע היה ששוב חלה הנער, ושוב מתייסר הוא ומיטלטל בין הרופאים ובתי החולים.

אבל, בד בבד ידוע היה, כי הנער יחזור עד מהרה למלאות ולהספיג את אוויר בית המדרש בעוד שעות של לימוד מרפא לנפש - - -

שניאור זלמן התעקש ללכת מידי יום ל"תלמוד תורה", על אף חולשתו ועל אף קשייו. הוא לא וויתר ולא עשה הנחות לעצמו, אלא דרש ואף כפה על עצמו להתמיד ולעסוק בתורה, יעבור עליו מה.

העקשנות היהודית הזו ליוותה אותו בכל פרק מפרקי חייו עד ליום מותו. לא הקל לעצמו גם אם כורח הנסיבות התירו לו לעשות כן. הוא קידש את עצמו במותר לו, בעיקר משום האהבה שאהב את התורה.

כך חינך את עצמו, כך גדל וכך צמח!

בעודו נער צעיר לימים, למד בישיבה קטנה 'עץ חיים' בשכונת העיר העתיקה, וקבע ללמוד בחברותא עם בן גילו, מי שנודע לימים כאחד מדמויות ההוד של ברסלב, הרה"צ רבי שמואל שפירא זצוק"ל. עדויות מספרות כי השניים קבעו לעצמם גדר שבזמן לימודם לא יציצו מעם הספר, כך שיוכלו להתמיד ברציפות משך שעות ארוכות ללא שיופרעו ממראה עיניים. והיה המחזה הזה, איך שני הצעירים הללו שתבערת אהבת התורה ליהטה בכל חושיהם, גודרים עצמם ומנזרים את גופם מכל אפשרות של היצר לחדור אל נפשם הקדושה, לפלא והפלא!

בתקופת השידוכין קרה דבר מפליא, ובכל פעם שעלתה הצעה על השולחן, תכף התדרדר מצבו של שניאור זלמן עד שהוצרך להיות מאושפז וההצעה ירדה מהפרק.

לאחר תקופה ארוכה כזו, הוצעה לו רעייתו רחל, בתו של רבי נחום צפת'ר, שהיה אדם פשוט ובלתי מוכר כל כך, ודווקא כאן הדברים זרמו על מי מנוחות והגיעו לידי גמר בסימן טוב ובמזל טוב. מאז פגו ממנו ייסורי הרגליים, וכל ימיו תלה זאת בזכותה של אשתו הצדקנית.

תורת אמת היתה בפיהו

רבי שניאור היה - יותר מכל מה שהיה - איש תורה.

הוא, קודשא בריך הוא ואורייתא - מקשה אחת היו. כ"ד שעות היממה, שס"ה ימי השנה, משך פ"א שנות חייו, דבק בתורה. למד והתמיד בה, לימד ונתייגע עליה, עמל והתעלה דרכה.

התורה הייתה מרכז חייו, משוש ליבו, מושא אהבתו ונשוא תשוקותיו של רבי שניאור. כל ימיו שגה באהבה. בכל התקופות, בכל המצבים ובכל מהמורות חייו, לא חשוב מה היה מצבו הגשמי, תמיד בכל עת החייה את עצמו והחייה אחרים בלימוד התורה.

מקפיד היה הקפדה יתירה על כל רגע ורגע של לימוד התורה, ולא מצא אותו איש מעולם יושב בטל, אלא תמיד נחפז. נחפז לחטוף עוד מילה ועוד סברא, עוד קושיה ועוד פרכה, עוד ראיה ועוד עולם נצח התורה.

את סדר יומו החל בעוד הליל פרוש מעל, שעות מספר לפני תפילת וותיקין. בניגון ונעימה היה משתפך באמירת ברכות התורה ומתיישב ללימוד רצוף עד שהגיע זמן תפילת שחרית.

תפילת השחרית בבתי נייטין, שם שימש כגבאי מסור רבות בשנים, בין כל האישים הנודעים, הצדיקים והיראים שהסתופפו בין קורות בית המדרש הגדול הזה, בלט רבי שניאור בעבודתו שבלב ונפש, כאשר תיקן את תפילותיו המרטיטות והנרגשות. תכף לאחר התפילה וטעימה קלה, היה ממהר אל הכולל ב"עץ חיים", שם חזר אל תלמודו ביתר שאת ועוז.

בצהרי היום היה חוזר לביתו לאכול ארוחת צהרים דלה ולתפוס תנומה קלה. הן גופו שיווע לקורטוב של מנוחה, לאחר שעות כה רבות של לימוד ועבודה, ולקראת מחציתו השני של היום, הצפוף גם הוא בתורה ועבודת ה'.

אבל חשש רבי שניאור שהתנומה תתארך יתר על המידה ותגזול חלילה מזמנו רגעים יקרים על חשבון לימוד התורה, הערים אפוא על היצר המבקש לגזול ממנו את חייו, ויישן כאשר גופו שכוב על המיטה ואילו רגליו מונחות על הרצפה. כך, שכאשר יקום מתנומתו הקצרה - יוכל תכף לעמוד על רגליו כארי ולהמשיך בעבודת היום.

לקיים מה שנאמר "בתחבולות תעשה לך מלחמה"...

כמובן שלאחר התנומה הקצרה היה קם במהירות ויוצא תכף אל בית המדרש "ישועות יעקב", אשר במאה שערים, כדג אל המים. שם היה לומד עד שעת מנחה קטנה, אז היה מתפלל תפילת מנחה כדרכו בהשתפכות הנפש, ולאחר מכן היה ניגש למסור את השיעור.

אין לנו 'שיעור' רק התורה הזאת...

במשך למעלה משלושים שנה היה רבי שניאור מוסר שיעור יומי קבוע, בשעה שבין מנחה לערבית. בשעה הזו היו ספסלי העץ של בית המדרש המרכזי בשכונת מאה שערים, מתמלאים בלומדים שכדבורים אל הצוף נמשכו ובאו להיכנס, ולו לשעה אחת, אל גן עדן התחתון. באו הבאים אל השיעור בכוונה לקבל ולחפון, מעבר לדברי התורה עצמם הנלמדים במהלכו, גם לקנות את קנייני האהבה והשמחה בתורה, מעצם ראיית דמותו הזוהרת ואהבתו הלוהטת ואורו הנוגה של רבי שניאור.

ייחודיותו של השיעור אינה ניתנת לתיאור, ורק מי שטעם את טעמה הערב של השעה הזו של קורת הרוח הצרופה יכול להבין במה דברים אמורים.

היה זה הרבה מעבר לשיעור רגיל. בעצם, שעת הלימוד הזו דמתה יותר ל'סדר' של ממש בישיבה מן השורה. השיעור הוקדש ברובו ללימוד הגמרא לפי סדר המסכתות, גמרא רש"י ותוס' ומפרשים לפי העניין. לאחר חלק הגפ"ת, היה רבי שניאור לומד עם משתתפי השיעור גם מתוך 'משנה ברורה' על הסדר, ולאחר מכן היה סדר קבוע בלימוד מוסר בספרי הראשונים. מכל חלקי לימוד התורה, לשמה, להלכה ולמעשה.

בין המשתתפים בשיעור, מה מפתיע, היו גם כאלו אשר היו בתהליכי נשירה מחיי התורה. בחורים מבתים הרוסים שיושבים על הברזלים ושבויים ברחוב החומרני. מעניין שגם הם זיהו כאן פינה חמה בה יוכלו להתחמם וליהנות מעט מן התורה הקדושה כפי שהיא נמסרת מפיו של האיש הגדוש באהבת תורה ויראת שמים. מן השיעור הזה היו שואבים טללי תחייה ומנות שמחה, עד שהיו חוזרין למוטב בזכות המאור שבתורה כפי שהאיר להם רבי שניאור באהבתו, עד שהיו מקימים בתים נאמנים בישראל בדרך ישראל סבא.

היה רבי שניאור מקפיד בהקפדה יתירה שלא להחסיר אפילו יום אחד מן השיעור. אפילו לשמחות של צאצאיו היה מגיע לאחר השיעור. גם אם התקיימה בביתו שמחת שבע ברכות וכדומה לאחד מצאצאיו, היה ראשית דבר מוסר את השיעור ורק לאחר מכן היה נפנה להגיע אל שמחת ביתו. כל זאת בכדי חלילה לא לבטל תורה מיהודים רבים כל כך.

נאמנותו לשיעור הייתה מפליאה ממש. גם בימים הקשים שהיו בירושלים, כאשר הבריטים שלטו על התושבים ומיררו את חייהם, והיו עורכים 'עוצר' מדי פעם, לא היה מוותר אף יום על מסירת השיעור. הוא יצא אל תוך לוע הארי הבריטי, וצעד בשעה היעודה במסירות נפש כפשוטו אל עבר בית הכנסת מדי יום ביומו, על אף שסביר היה להניח כי אף נפש חיה לא תחכה לו שם...

לאחר השיעור היה מתפלל ערבית בבית המדרש, ולאחר מכן היה חוזר לביתו, שם היה ממשיך בלימוד התורה עוד כמה שעות עד שעלה על יצועו לשינת הלילה הקצרה לקראת יום המחרת, הגדוש אף הוא בעסק התורה מתחילתו ועד סופו.

הנה כי כן, סדר יומו משך כל ימיו, היה רצוף אהבת תורה. כל רגע, גם בין תלאות ומכאובים, היה מנוצל עבור עסקת חייו, משוש ליבו ושעשוע ליבו.

"ש"ס איד"

הרגעים אותם השקיע עבור לימוד התורה משך כל ימיו, הצטרפו לכדי שעות, ימים, חודשים ושנים של תורה ורק תורה. רבי שניאור היה לבקי בכל מכמני החכמה. ידיעות רחבות בכל מקצעות התורה היו לו. בכל נושא אשר נשאל וכל שאלה שנקרתה לפניו, היה מתגלה במעט אוצרו המופלא והקיף הידיעות הבלתי נדלה שהיה לו.

מכונה היה בפי אנשי ירושלים שעמדו מעט על טיבו: 'ש"ס איד'. בהיות וידוע היה לכל, כי כל שאלה או בירור מכל מסכתות הש"ס כולן, הכתובת אחת היא: רבי שניאור...

היה תל שהכל פונין אצלו, ורבים נהנו ממנו עצה ותושייה בהבנה ובהסברה, בהוראה ובביאורים, והקיף בידענותו חלקים נרחבים מאוד בתורת הנגלה, ואף בתורת הנסתר לא רפה ידו.

תשובותיו המדויקות והקולעות והבהירות בכל אשר נשאל היו לשם דבר, כאשר בקיאותו המבהילה בסוגיה המדוברת הפכו את דבריו לשמחים ובהירים כנתינתן מסיני.

גם בענייני הלכה ובדקדוקי הוראה היו ידיו רב לו. כאשר בהירותו בכל סעיף קטן בביאור הלכה והשלכותיו על ענייני החיים, תוך דימויי ענין לבניין, הלכה לפסק, הייתה גדולה.

יראת ה' היא אוצרו

יראת השמיים שהיה אצור אצל רבי שניאור היה לשם דבר, למופת ותהילה. כל צעד שצעד וכל נשימה שנשם היה עושה מתוך מחשבה תמידית על גדלות ה', השם היה לנגדו תמיד. בלכתו בדרך היו תמיד עינו אל הארץ, שלא יכשל חלילה בראיות אסורות. כמו כן, בכל הזדמנות היה מעורר על המצוות עשה דאורייתא של קריאת שמע בזמנה ועוד.

דוגמאות יומיומיות על אודות יראתו הקודמת לחכמתו יש למכביר. הנה כמה שביבים מהם.

פעם נכנס יהודי אל בית הכנסת נייטנ'ס שול, ומצא את רבי שניאור יושב בפינה וממרר בבכי וקורא פרקי תהלים בחרדה והתעוררות. הוא שאלו האם קרה משהו.

אמר לו רבי שניאור: "בוודאי שקרה משהו. נכנסתי לכאן מקודם ומצאתי ספר חול שמונח על חומש. על דא קא בכינא ועל אלה אני מתאונן"...

נפשו הנקייה מרבב של טומאה, פיתחה סלידה של ממש מכל ראייה של דבר עבירה. בכל פעם שהיה רואה רכבים נוסעים בשבת היה פורץ בזעקות נמהרות אודות קדושת השבת המתחללת, ומנער את עצמו לבל תחדור הקרירות הזו אל פנימיותו.

היה זה בעיצומה של שבת שבע ברכות לבנו, התפילה הסתיימה והמזומנים התאספו בבית המחותן לסעודת השבת, לשמח חתן וכלה. אולם המחותן רבי שניאור איננו.

עשר דקות שהצטרפו לעשרים שהפך למחצית השעה, והמחותן עדיין איננו. איש לא ידע היכן רבי שניאור ומדוע הוא מתמהמה מלהגיע, חשש ודאגה החל למלאות את האוויר.

כעבור שעה בקירוב, הופיע רבי שניאור בהדרת כבודו, פניו מאירים בשלווה שבתית. הוא בירך ב'א גוט'ן שבת' לבבי את כל המסובים וניגש לשיר 'שלום עליכם', 'אשת חיל' וקידוש.

במהלך הסעודה התעניינו המסובים לסיבת איחורו המשמעותי, תחילה ניסה להתחמק, אך לבסוף הסביר כי אחר התפילה נודע לו שמביתם החדש של החתן כלה, ברחוב בר אילן, ניתן להשקיף ולראות ר"ל חילולי שבת. רכבים שחולפים בעיצומו של יום השבת.

הוא כל כך הזדעזע מהדבר, עד שלא עצר בעצמו, וצעד אל עבר מקום ממנו לא זזה שכינה מעולם, מקום אליו השתוקק נפשו תדיר - הכותל המערבי, להפיל תחינה ובקשה לפני מלך רם ונישא שישמור ויציל את הבית הזה הנבנה כעת, שחלילה לא יושפעו לרעה ממראות שכאלו, וכי יצליחו לשמור על יראת שמיים בטהרתו, על אף החילול אותו הם עלולים לראות מחלון ביתם. לכן התאחר...

בעיקר בתקופות מלחמה היה אפשר לראות עד כמה חדור רבי שניאור ביראת שמים צרופה ומזוקקת.

בשנת תשכ"ז בעיצומה של מלחמת 'ששת הימים', היתה אמו מאושפזת בבית החולים. ולמרות שקולות המלחמה החרידו את הכל, לא ההין לעזוב את מיטת חוליה ולו לרגע קט. במסירות נפש של ממש היה עומד לצידה כל העת ומשמש אותה בכל צרכיה.

בשלב מסוים, כאשר רבו פצועי המלחמה ונוצר עומס בבית החולים, הודיעו הנהלת בית החולים כי בשל העומס והמחסור במיטות, אין יותר אפשרות לקרובי משפחות החולים לשהות במחיצתם של קרוביהם, ועליהם לפנות המקום לטובת הפצועים הבאים משדה הקרב.

בלית ברירה אחרת עזב רבי שניאור את אמו ויצא מבית החולים. היה זה בעיצומה של לילה אפל, היקום שומם מאימת המלחמה, רעמי הפגזים השורקים והמתפוצצים גרמו ללבבות הכל לפרפר באימה, אבל רבי שניאור, חדור אמונה ונטול כל פחד, עלה על אמבולנס שהסכים להביא אותו עד לרחוב יפו, סמוך לישיבת "עץ חיים". משם פנה רגלית את כל הדרך הארוכה, אל עבר ביתו אשר בשכונת בתי נייטין.

אחיינו הרה"ג ר' שמואל תפילינסקי, שפגשו למחרת שאלו מדוע לא הגיע לישון אצלו, והרי הוא מתגורר בסמוך לישיבת עץ חיים, והמקלט נמצא במרחק צעדים ספורים משם, ומדוע היה צריך לצעוד את כל הדרך הארוכה עד לביתו באמצע אימי המלחמה?

אמר לו רבי שניאור: "והלא היה כבר אחר חצות הלילה, ולא רציתי להעיר את הישנים..."

אמר לו ר' שמואל: "הרי אף אחד לא מסוגל לישון כאשר פגזים קטלניים מתעופפים מעל ובכל רגע עלולים לזרוע הרס וחורבן ומוות?"

"מה יש לפחד?", לא הבין רבי שניאור, "וכי מישהו יכול לפגוע במישהו בלא שיהא זה בגזירת עליון? הרי אין מה לפחד מאף אחד מלבד בורא העולם!..."

ורבי שניאור, פיו וליבו שווין לטובה, לא חת מפני איש ולא פחד משום דבר, רק מהבורא יתברך עצמו ואפס זולתו.

בקנאו את קנאתי

המגיד רבי שבתאי יודלביץ' זצ"ל, כאשר הגיע לנחם את המשפחה לאחר פטירתו, הגדיר את רבי שניאור זלמן זצ"ל, שהוא היה מהבודדים שלא היו חוזרים מעורכי המלחמה, משום שבאמת ובתמים לא היה ירא ורך לבב ולא פחד מאיש.

באחת מן המערכות נגד חילולי השבת, נעצר יחד עם חבורה מכובדת, ביניהם גם הרה"צ רבי עמרם בלוי זצ"ל. כאשר הובאו בפני השופטים בערכאותיהם, הכריזו כל העצורים כאחד שאינם מכירים בסמכות בית המשפט הדן לפי חוקי הגויים, ואינם מקבלים את דבריהם ופסיקותיהם בשום קבלה.

אחד מן השוטרים נקרא להעיד נגדם בשבועה, רבי שניאור קם והחל זועק ללא מורא נגד השוטר שעומד למסור את עדותו בשבועה. יתר חבריו הנשפטים קמו יחד איתו וצעקו וזעקו בקולי קולות עד שאי אפשר היה להמשיך לנהל את המשפט והוציאו את כולם לבחוץ. אך גם בחוץ לא יכול היה רבי שניאור להירגע והמשיך לשאוג מנהמת ליבו עד שכלאו אותו בצינוק...

קנאותו המיוחדת נבעה מן הלב. הוא לא חיפש את ה'אקשן', ורחוק מאוד היה מכל ניסיון 'לעשות שמח'. לא חסרו לו המכות ולא הטיבו עם גופו העינויים, אבל כאשר כואב צועקים. וכבוד שמיים כאב לו. כאב לו מאוד.

פעם השתתף באסיפת רבנים שדנה אודות טהרת החינוך של ילדי ישראל. הנושא נגע בציפור נפשו, ולפתע ביקש לעורר את הציבור, הוא קם על רגליו, פניו היו סמוקות מהתרגשות, וזעק בכל כוחו: "רבותיי! אל תגעו במשחי - אלו תינוקות של בית רבן!!! - - - "

וצנח תחתו מתעלף. הוא עבר אירוע מוחי ושכב לאחר מכן בבית החולים ארבעה ימים כשהוא מחוסר הכרה! עד כדי כך היה ליבו ער ורגיש למשמר היהדות, בפרט על שמירת הדורות הלאה.

רבי שניאור לא איבד לרגע אחד את דעתו, תמיד בכל עת היה דרך ודעת ולהבין מה נדרש ממנו בזה הרגע. גם בתוך רגעים מעורפלים וזמנים מטושטשים, הוא חיי עבור מטרה אותה לא שכח ולו לרגע כמימרא.

פעם אחת שהה בבית הכלא, ומשום מה החלו השוטרים להכות אותו ולבעוט בו בכל כוחם. רבי שניאור חש כי תכף עומד הוא להסתלק מן העולם חלילה. עמד כך בתוך המכות והחל מברך בקולי קולות, בשם ומלכות, "ברוך המקדש שמו ברבים!"

השוטרים ששמעו את ברכתו הנוראה, נבהלו ועזבוהו לנפשו...

ציפייה לישועה

הנה כי כן, רבי שניאור לא חי עבור עצמו. הוא חי את המטרה לשמה נברא, והכיר בבוראו ונטר את כבודו. ומה שהיה לנגד עיניו בכל עת ובכל שעה היית העובדה כי שכינתא בגלותא, וכי אבינו אב הרחמן מסתובב לו בלא בית, וכמעט כל העולם כולו בז ומתלוצץ ורומס את כבוד ה'.

את כל רגע ורגע מחייו מילאה תשוקה נוראה, ציפייה עצומה ותקווה אדירה, לזכות כבר לגאולה שלימה.

זו הייתה תשובתו כל אימת שנשאל מה נשמע, גם על מיטת חוליו וגם מתוך בור האסורים: "מצפים לישועה!"

הוא היה מפזם לעצמו תמיד בניגון משתוקק ומיוחד: "טאטע'ניו העלף שוינ'יו, ווענז'ע וועט דאס זיין?"...

רבי שניאור היה בן בית אצל הכותל המערבי. כל אימת שיכול היה, בכל הזדמנות היה מגיע אל שריד בית מקדשינו ובמשך שעות ארוכות משתפך שם לפני קונו במזמוריו של נעים זמירות ישראל, ומבקש בדמעות על הגאולה שתבוא כבר.

מביתו היה אפשר להשקיף אל מקום המקדש. היה הוא עומד שם פרקי זמן נכבדים ביותר, והיה מתבונן במקום המקדש בכיליון עיניים, מראה לילדיו ונכדיו את המקום ושואל בקול שכאב ותקווה מהולים בו: "נו... ווען וועט דאס שוין געבוייט וער'ן?"

והיה נושא תפילה חרישית, תמידית, חצובה מנשמתו הזכה, מלאת ערגה והשתוקקות, שיבנה כבר המקדש, ויתכונן עיר ציון, ושם נשיר שיר חדש וברננה נעלה...

**הודעה ובקשה**

בהיות ובימים אלו אנו עמלים על כתיבת ספר מקורות חייו ופעליו, הננו בבקשה שטוחה לכל יודעיו ומכיריו שיש להם עובדה או סיפור על דמותו הגדולה, בכל נושא, לא ימנעו טוב מרבים ויעבירו אלינו באחת הדרכים הבאות:

טלפון (בין השעות 8:00 ל9:00 בערב): 053-3133234

פקס: ?

אימייל: y29490@gmail.com